अब हो यह रहा है कि कसबों, शहरों में सफाई करने वाले नीची जाति के हैं तो सफाई कराने वाले ज्यादातर सुपरवाइजर और ठेकेदार ऊंची जाति के हैं. सुपरवाइजर सोचता है सफाई मैं क्यों करवाऊं, क्योंकि यह उस का जातिगत पेशा नहीं है. जिस का पेशा है वह ऊंची जाति के घरों के पास कूड़े का ढेर लगा देगा या ऊंची जाति का सुपरवाइजर निचली, मध्यम महल्लों, बस्तियों में सफाई ही नहीं कराएगा क्योंकि निचले लोगों की तो नियति गंदी जगहों में रहने की है. ऊंची जातियों का जूठा खाना, पुराने कपड़े पहनना और गंदी जगहों पर रहना उन के पूर्व जन्मों का फल है.